**Tájékoztató a 2018. január 1. napját megelőzően engedély nélkül létesített vízilétesítmények (kutak) vízjogi fennmaradási engedélyezési eljárásáról**

A vízgazdálkodásról szóló 1995. évi LVII. törvény (a továbbiakban: Vgtv.) rendelkezik a 2019. január 1. napját megelőzően engedély nélkül létesített vízilétesítmények (kutak) vízjogi fennmaradási engedélyezési eljárásáról, amely 2018. január 1-jén lépett hatályba. Egy 2017. évi módosítás és a **2018. évi CXXI törvény** értelmében mentesül a vízgazdálkodási bírság megfizetése alól az a létesítő, aki 2019. január 1-jét megelőzően engedély nélkül vagy engedélytől eltérően létesített vízkivételt biztosító vízilétesítményt, ha a vízjogi fennmaradási engedélyezési eljárást 2020. december 31-ig kérelmezi, és az engedély megadásának feltételei fennállnak.

**Milyen engedélyt ad ki a jegyző?**

A kutak megépítéséhez, átalakításához, üzemeltetéséhez és megszüntetéséhez vízjogi engedély szükséges. Abban az esetben, ha a vízkivételt biztosító kút vízjogi engedély nélkül került megépítésre, vagy attól eltérően került megvalósításra, **fennmaradási engedélyt** kell kérni. Tekintettel arra, hogy a Vgtv. nem tesz különbséget a vízkivételt biztosító kutak között, így ezek utólagos engedélyezésének hatásköre megoszlik a helyi vízgazdálkodási hatósági jogkörrel rendelkező jegyző, illetve a vízügyi és vízvédelmi hatáskörrel rendelkező fővárosi, és a kijelölt megyei katasztrófavédelmi igazgatóságok (a továbbiakban: katasztrófavédelmi igazgatóság) között. A vízgazdálkodási hatósági jogkör gyakorlásáról szóló 72/1996. (V.22.) Kormányrendelet (a továbbiakban: Korm. rendelet) alapján a jegyző engedélye szükséges

1. *a)* olyan kút létesítéséhez, üzemeltetéséhez, fennmaradásához és megszüntetéséhez, amely a **következő feltételeket együttesen teljesíti:**
2. *aa)*[a vízbázisok, a távlati vízbázisok, valamint az ivóvízellátást szolgáló vízilétesítmények védelméről szóló kormányrendelet](https://optijus.hu/optijus/lawtext/99700123.KOR/tvalid/2017.4.1./tsid/) szerint kijelölt, kijelölés alatt álló, illetve előzetesen lehatárolt belső, külső és hidrogeológiai védőidom, védőterület, valamint karszt- vagy rétegvízkészlet igénybevétele, érintése nélkül, és 500 m3/év vízigénybevétellel kizárólag talajvízkészlet vagy parti szűrésű vízkészlet felhasználásával üzemel, /Dunaharaszti esetében, ez a 30 m mélységet meg nem haladó kutakat jelenti/
3. *ab)*épülettel vagy annak építésére jogosító hatósági határozattal, egyszerű bejelentéssel rendelkező ingatlanon van, és magánszemélyek részéről a házi ivóvízigény és a háztartási igények kielégítését szolgálja, és
4. *ac)*nem gazdasági célú vízigény;
5. *b)*az *ab)*pontban szereplő házi ivóvízigény kielégítését szolgáló kúthoz tartozó, víztisztítási feladatokat ellátó vízilétesítmény létesítéséhez, üzemeltetéséhez, fennmaradásához és megszüntetéséhez.

Amennyiben az előző feltételek közül bármelyik nem teljesül, akkor nem a jegyző, hanem a katasztrófavédelmi igazgatóság hatáskörébe tartozik a kút fennmaradási engedélyezési eljárása!

**Vízjogi fennmaradási engedélyezés**

A fennmaradási engedélyezési eljárás iránti kérelemhez a mellékelt adatlapot kell kitölteni. Az eljárás **mentes az illeték és díjfizetési kötelezettség alól.**

**A fennmaradási engedélyezési eljárás során a kút adatait jogosultsággal rendelkező mérnök állapíthatja meg és adhat ki biztonságosan üzemelő igazolást.**

A fennmaradási engedélyezési eljárás során, Dunaharasztiban **30 m-nél nagyobb talpmélység** esetén az illetékes **Katasztrófavédelmi Igazgatóság** adhat ki engedélyt.

**Vízjogi létesítési engedélyezés**

**Új kutak** létesítésénél fontos, hogy a felszín alatti vízkészletekbe történő beavatkozás és a vízkútfúrás szakmai követelményeiről szóló 101/2007. (XII.23.) KvVM rendelet (a továbbiakban: KvVM rendelet) szerint tervdokumentációt csak olyan kútfúró, vagy tervező készítheti, aki erre megfelelő jogosultsággal rendelkezik.

A kérelemhez csatolni kell a tervdokumentációt és a jogosultságot igazoló igazolásokat a KHVM rendelet szerint.

**Milyen kútra kell fennmaradási engedélyt kérni?**

Fontos, hogy a fennmaradási engedélyezési eljárást a jogalkotó kiterjeszti **mind az ásott, mind a fúrt kutakra. Vagyis minden olyan kútra vonatkozóan fennmaradási engedélyt kell kérni, amelyet engedély nélkül létesítettek.**

**A locsolási céllal létesült kutak fennmaradási engedélyeztetése esetében is szükséges-e a szakhatóság (ÁNTSZ) bevonása?**

Csak akkor kell a szakhatóságot bevonni, **ha** a kút **ivóvíz igény kielégítésére** szolgál. Vagyis amennyiben van vezetékes ivóvíz az ingatlanon és a kút pl.: csak locsolásra, vagy állatitatásra szolgál és ez nem gazdasági célból használják, akkor nem kell a Népegészségügyi Főosztályt szakhatóságként bevonni. A szakhatóság az eljárása során a kérelmezőt akkreditált laboratórium vízmintavételre kötelezi és megfelelő vízminőség esetén adja meg a szakhatósági hozzájárulását.

**A vízgazdálkodási bírság**

A Vgtv. 2020. december 31-ig mentesíti a vízgazdálkodási bírság kiszabása alól azokat a létesítőket, akik a Vgtv. módosítása előtt létesítettek kutat. Azonban **aki 2020. december 31-ig nem kér fennmaradási engedélyt az engedély nélkül fúrt kútra, annak 2021. január 1-től vízgazdálkodási bírságot kell fizetni.** A bírság az engedély nélkül létrehozott építmény értéke alapján, **(Dunaharaszti területén, 100.000 Ft értékű kút esetén: 900-3300 Ft között változik)** engedély nélküli vízimunka vagy vízhasználat esetén 1 000 000 forintig terjedhet. A természetes személyre kiszabott bírság összege nem haladhatja meg a 300 000 forintot.

**A Polgármesteri Hivatal Műszaki és Üzemeltetési irodájában a felmerülő kérdésekben az alábbi számokon lehet segítséget kérni: +36-24-504-458 és +36-24-504-466.**